DA Den Europæiske Unions Tidende CE 84/875

(2004/C 84 E/0969)

SKRIFTLIG FORESPØRGSEL P-0767/04

af Brian Crowley (UEN) til Kommissionen

(4. marts 2004)

Om: Handlingsplanen eEuropa 2005

Der føres for tiden drøftelser om gennemførelsen af handlingsplanen eEuropa 2005.

Kommissionen bedes venligst gøre rede for denne plans garantier for, at den kulturelle og sproglige mangfoldighed til enhver tid vil blive beskyttet inden for rammerne af dette programs gennemførelse; kan Kommissionen desuden garantere, at de fordele, der er forbundet med udviklingen af nye informationsteknologier, vil nå ud til både landdistrikter og byområder samt til perifere områder inden for EU?

Svar afgivet på Kommissionens vegne af Erkki Liikanen

(2. april 2004)

Kommissionen vil gerne endnu en gang understrege, hvor vigtigt det er at bibeholde den sproglige og kulturelle mangfoldighed. Informationssamfundet giver mulighed for at styrke mangfoldigheden og for at tilbyde en lang række tjenester på lokale sprog og tilpasset lokale behov. Handlingsplanen eEurope 2005 sigter mod at fremme udviklingen af tjenesteapplikationer og -indhold, og Kommissionen mener, at dette vil yde et stort bidrag til sikringen af trivslen af europæisk kultur på alle niveauer.

Spørgsmålet drejer sig om de igangværende drøftelser om gennemførelse af eEurope. Vi er i gang med midtvejsevalueringen, som skal sikre, at den handlingsplan, som blev vedtaget af 15 medlemsstater ved Det Europæiske Råd i Sevilla (21. og 22. juni 2002), også passer til et udvidet EU med 25 medlemsstater. Kommissionen gennemførte en meningsmåling i medlemsstaterne og tiltrædelseslandene i slutningen af 2003, og det overvejende svar var at eEurope er et værdifuldt program og at der ikke er behov for ændre på dets mål. Det er en tillidserklæring fra hele Europa til eEurope's strategi og mål, som omfatter sproglig og kulturel mangfoldighed og etableringen af et informationssamfund for alle, herunder i by- og landområder samt yderligtliggende områder.

eEurope er fællesbetegnelsen for en lang række aktioner og programmer, hvoraf et af de vigtigste i forhold til mangfoldigheden er programmet vedrørende e-indhold (eContent). Dette program støtter en øget adgang til, brug og distribution af europæisk digitalt indhold. Det sigter mod at fremme alles adgang til digitalt indhold af høj kvalitet på de globale net, på en lang række sprog. Kommissionen vedtog den 19. december 2002 et arbejdsprogram for 2003 og 2004 med et forventet budget på 26,5 mio. EUR i 2004.

Kommissionen har også fremlagt forslag til et nyt program eContentplus (2005-2008), som skal støtte udviklingen af flersprogligt indhold til innovative online-tjenester i hele EU. Det nye program fokuserer på tre områder: geografiske oplysninger, uddannelsesmateriale og kulturelt indhold, og sigter mod at understøtte en kombination af information fra forskellige systemer — uanset format, sprog eller geografisk placering.

For så vidt angår sikringen af, at de teknologiske fordele når ud i alle områder, har Kommissionen taget skridt til at allokere ressourcer til områder, som kunne tænkes at blive forsømt. Handlingsplanen eEurope 2005 konstaterer, at der er et behov i EU for udbredt adgang til bredbåndstjenester til konkurrencedygtige priser. Selv om investeringerne i bredbånd hovedsageligt vil komme fra den private sektor, foreslås det i handlingsplanen at støtte udbredelsen i ugunstigt stillede områder. Med dette mål for øje har Kommissionen udsendt et internt arbejdsdokument om »Guidelines on the criteria and modalities of the use of structural funds in electronic communications« (1). Formålet med disse retningslinjer er at hjælpe medlemsstaterne og regionerne med at forberede deres projekter for infrastruktur til elektronisk kommunikation (herunder bredbånd) til ansøgning om støtte fra Den europæiske Fond for Regionaludvikling (EFRU).

(1) SEK(2003) 895.